Michael Aastrup Jensen (V), 2024-05-31:
Tak, og også tak til Enhedslisten for, at vi nu får en debat omkring situationen i Gaza, som der altid er god grund til at diskutere.
For ligesom både ministeren og min socialdemokratiske kollega var inde på, så hele verden et forfærdeligt terrorangreb den 7. oktober, hvor det højeste antal jødiske borgere siden anden verdenskrig blev dræbt på en enkelt dag.
Dem af os i Det Udenrigspolitiske Nævn, som fik muligheden for at se den forfærdelige 47 minutters uredigerede video, hvor vi gennem terroristernes eget GoPro-kamera kunne se de forfærdeligheder, de begik, og den fuldstændige ligegyldighed over for menneskeliv, som de udviste, kan jo ikke andet end at forstå det dybe behov, der er i hele den israelske befolkning, for, at det aldrig må ske igen, at man skal have retten til selvforsvar, og at man skal sørge for, at Hamas ikke gør det, Hamas ellers selv siger de vil, nemlig gentage angrebet den 7. oktober igen og igen.
Samtidig er der også helt uskyldige civile, som den dag i dag og siden den 7. oktober stadig væk holdes fanget, formentlig i tunneller under jorden, og ikke har set deres familier i alt, alt for lang tid.
Så man kan med fuldstændig klarhed sige, at man godt forstår, at Israel har et behov for og mærker nødvendigheden af at svare igen.
Men det betyder jo selvfølgelig ikke, at Israel bare dermed får carte blanche til at gøre, hvad de vil.
Derfor har jeg igennem hele forløbet sagt, at Israel selvfølgelig skal overholde folkeretten og alle andre internationale love, og vi følger meget, meget tæt, hvad Den Internationale Straffedomstol kommer frem til af eventuelle kendelser, og forventer selvfølgelig også, at Israel følger eventuelle kendelser, hvis de skulle opstå.
I forhold til civilbefolkningen i Gaza er der heller ingen tvivl om, at det er forfærdeligheder, de oplever hver eneste dag, og det skærer mig i hjertet, når jeg ser helt forfærdelige billeder af helt uskyldige palæstinensere blive fanget i den her konflikt.
Derfor er jeg også rigtig glad for, at regeringen meget, meget klart har sagt til Israel, at den måde, som man var for langsom på i forhold til at tillade nødhjælp ind til de civile i Gaza, var uacceptabel.
Jeg er også rigtig glad for, at man fra dansk side gør alt, hvad man kan, for at prøve at sikre at få nødhjælp ind på alle mulige forskellige måder.
Kunne det være via havnefaciliteten, når amerikanerne får genopbygget den igen, eller kunne det være på andre måder, så synes jeg, det er rigtig, rigtig vigtigt.
For det må jo aldrig være sådan, at civilbefolkningen hverken i Israel eller Gaza bliver fanget og dermed risikerer deres liv og lemmer i sådan en konflikt.
Så der er masser af tabere, og det ser også sort ud.
Og det, der jo nok også ligger i forespørgselstekstens formulering, er: Hvad gør vi fra dansk side?
Svaret er, at det, jeg synes vi skal gøre, er det, vi også gør, nemlig at vi på den ene side siger meget, meget klart, at vi bør få en humanitær våbenhvile nu.
Og der er en grund til, at vi siger, det skal være en humanitær våbenhvile og ikke en langvarig våbenhvile, hvor man fryser hele konflikten ned og siger, at nu er alting løst, at det er perfekt, og at vi nu kan gå tilbage og så leve livet fantastisk.
Det, der vil ske, er, at Hamas jo igen vil kunne få deres kapacitet op, og så vil Hamas gøre, går jeg ud fra, det, de selv siger de vil gøre, nemlig gentage deres angreb, så snart de får kapaciteten.
Det siger Hamas selv, og man kan se det på deres handlinger siden den 7. oktober.
Hamas har gentagne gange – og så sent som for få dage siden – igen og igen angrebet civile mål i Israel.
Så derfor vil jeg sige: Det her er ikke en nem konflikt – det tror jeg ikke at nogen af os påstår – og jeg synes, den danske tilgang, hvor vi fokuserer på de civile og samtidig på det diplomatiske spor, er den helt, helt rigtige, og derfor er jeg rigtig, rigtig glad for, at det er det, den danske regering gør.